Lugredery skik ná dokter van vliegtuig gesleep is‘n Skermskoot uit die video toe die passasier hardhandig uit sy sitplek geruk word. Die United Airlines-lugredery en die passasier wat vroeër vandeesmaand hardhandig van een van dié lugredery se vliegtuie gesleep is, het vandeesweek tot ŉ eenparige besluit in die hof gekom. Die lugredery het Donderdag in ŉ verklaring gesê die organisasie en die passasier, wat intussen as dr. David Dao geïdentifiseer is, het ŉ skikking vir ŉ onbekende bedrag bereik. Maroela Media het vroeër berig Dao is deur sekuriteitsbeamptes van dié lugredery hardhandig van die vliegtuig gesleep omdat die vlug oorbespreek was. Bemanningslede het passasiers aanvanklik $400 en later $800 aangebied om vrywillig hul sitplekke prys te gee. Toe niemand dit wou doen nie, is vier passasiers voor die voet gekies. Drie het afgeklim, maar die vierde passasier, Dao, het geweier en gesê hy het pasiënte wat hy Maandag moet behandel. ‘n Skermskoot uit die video waarop die passasier se bebloede lip gesien kan word. Drie sekuriteitsbeamptes het hom toe van die vliegtuig af verwyder. In ŉ tweede video wat op sosiale media gedeel is, kan bloed aan die man se stukkende lip gesien word terwyl hy in die paadjie af gesleep word. “Ons sien uit daarna om die verbeteringe wat ons aangekondig het, in te stel. Ons kliënte is immers die middelpunt van alles wat ons doen,” lui die verklaring. Die lugredery het ook gesê hy sal voortaan vir passasiers ŉ bedrag van tot en met $10 000 aanbied indien ŉ vlug weer oorbespreek is, en sê hy neem volle verantwoordelikheid vir die voorval sonder om enigiemand die blaam te gee. Lees die verklaring hier.